Actorul britanic Bernard Hill, cunoscut mai ales pentru rolurile din „Titanic” şi „Stăpânul inelelor”, a murit duminică, la vârsta de 79 de ani, informează BBC.
El l-a interpretat pe căpitanul Edward Smith în filmul premiat cu Oscar din 1997 „Titanic”.
Un alt rol important a fost cel al regelui Théoden în trilogia „Stăpânul inelelor”.
Dar rolul care l-a făcut cunoscut a fost cel al lui Yosser Hughes în serialul dramatic din 1982 „Boys from the Blackstuff”.
Agentul său, Lou Coulson, a confirmat pentru BBC News că actorul a murit la primele ore ale dimineții. O declarație din partea familiei sale este așteptată în curând.
Bernard Hill urma să revină pe micile ecrane în sezonul doi al serialului „The Responder”, o dramă BBC cu Martin Freeman în rolul principal, care începe să fie difuzată duminică.